A szerzés időpontja azért nagyon lényeges dátum, mert ettől kell számolni az ingatlan eladás utáni adózásnál kiemelten fontos eltelt éveket, mivel az eltelt idő meghatározza az adó mértékét.
A szerzés időpontja az a nap, amikor az ingatlan megszerzéséről szóló okirat (pl. adásvételi szerződés) a Földhivatalhoz benyújtásra kerül. Lízingszerződés alapján megszerzett ingatlan esetén a szerződés megkötésének napja a szerzési időpont. Öröklés esetén azonban a szerzés időpontjaként az örökhagyó halálának napját kell figyelembe venni.
Ugyanakkor nem is igazán a szerzés napja, hanem a szerzés éve a fontos. Tehát az említett 5 év eltelte utáni adómentesség adóévben számolódik. Ha például az ingatlanodat 2021 áprilisában szerezted, nem kell 2026 áprilisáig várni az eladással, ha adómentesen szeretnéd eladni, hanem már akár 2026 január első napjaiban is értékesítheted.
A szerzés napjának akkor van lényegi jelentősége, ha például a 2022 decemberében találtál vevőt a lakásodra, és csak december utolsó napjaiban írtátok alá az adásvételi szerződést. Megtörténhetett, hogy a közreműködő ügyvéd az ünnepek, év végi szabadságok és az igazgatási szünet miatt azt csak 2023 januárjának első felében juttatta el a Földhivatalba. Ilyenkor a szerzés éve nem 2022, hanem 2023 lesz. Ez esetben pedig az adókötelezettség nélküli eladásra gyakorlatilag “plusz egy évet várni kell”, hiszen nem 2027-ben, hanem csak 2028-ban történhet ez meg.